CELEX: C2007/183/47
Language: el
Date: 2007-08-04 00:00:00
Title: Υπόθεση C-293/07: Προσφυγή της 18ης Ιουνίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας

4.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 183/27
            
         Προσφυγή της 18ης Ιουνίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας
   (Υπόθεση C-293/07)
   (2007/C 183/47)
   Γλώσσα διαδικασίας: η ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: M. Κωνσταντινίδης και D. Recchia)
   
      Καθής: Ελληνική Δημοκρατία
   Αιτήματα
   
               —
            
            
               να αναγνωρίσει ότι η Ελληνική Δημοκρατία μη λαμβάνοντας όλα τα αναγκαία μέτρα για τη θέσπιση και εφαρμογή ενός συνεκτικού, συγκεκριμένου και ολοκληρωμένου νομικού καθεστώτος, ικανού να εξασφαλίσει τη βιώσιμη διαχείριση και την αποτελεσματική προστασία των χαρακτηρισμένων Ζωνών Ειδικής Προστασίας, ενόψει των στόχων διατήρησης της οδηγίας 79/409/ΕΟΚ (1) περί της διατηρήσεως των αγρίων πτηνών, παρέβη τις υποχρεώσεις που υπέχει δυνάμει του άρθρου 4 παράγραφοι 1 και 2 της οδηγίας αυτής σε συνδυασμό με το άρθρο 4 παράγραφος 4 πρώτη περίοδος αυτής, όπως έχει τροποποιηθεί με το άρθρο 6 παράγραφοι 2 έως 4 της Οδηγίας 92/43/ΕΟΚ για τη διατήρηση των φυσικών οικοτόπων καθώς και της άγριας πανίδας και χλωρίδας
            
         
               —
            
            
               να καταδικάσει την Ελληνική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή βασιζόμενη σε μεγάλο αριθμό καταγγελιών, κοινοβουλευτικών ερωτήσεων και αναφορών ισχυρίζεται ότι η Ελληνική Δημοκρατία δεν εφαρμόζει προσηκόντως τις διατάξεις της οδηγίας 79/409/ΕΟΚ που προβλέπει τη λήψη μέτρων διατηρήσεως και αποφυγής ρύπανσης ή φθοράς των οικοτόπων των αγρίων πτηνών.
   Κατά την Επιτροπή, η παραβίαση της οδηγίας συνίσταται στην έλλειψη προστασίας των Ζωνών Ειδικής Προστασίας (ΖΕΠ) αλλά και την ύπαρξη δραστηριοτήτων οι οποίες δύνανται να παραβλάψουν την ακεραιότητα των ΖΕΠ και να επιφέρουν σημαντικές αρνητικές συνέπειες στους στόχους διατήρησης των ΖΕΠ και των ειδών για τα οποία οι ζώνες έχουν ορισθεί.
   Ο ισχυρισμός των ελληνικών αρχών σύμφωνα με τον οποίο το υπάρχον νομοθετικό πλαίσιο εξασφαλίζει ικανοποιητικά την προστασία όλων των ειδών των άγριων πτηνών και τα επί μέρους ενδιαιτήματά τους αντικρούεται από την Επιτροπή με τον επιχείρημα ότι το εν λόγω πλαίσιο δεν αποτελεί ένα εξειδικευμένο και αποτελεσματικό πλαίσιο προστασίας για το σύνολο των ΖΕΠ.
   
      (1)  
         ΕΕ L 103 της 25.4.1979, σ. 1
      . ΕΕ ειδ. έκδ. 15/01, σ. 202.